Na temelju članka 59., stavka 2. Zakona o znanstvenoj djelatnosti i visokom obrazovanju („Narodne novine“ br. 123/03, 198/03, 105/04, 174/04 i 2/07, 46/07, 45/09 i 63/11.), članka 54. Statuta Sveučilišta u Zadru (pročišćeni tekst, veljača 2012.), Senat Sveučilišta u Zadru na X. redovnoj sjednici u akademskoj 2011./2012. godini, održanoj 23. svibnja 2012. godine, donosi

**PRAVILNIK**

**O OSNIVANJU CENTRA KAO USTROJBENE JEDINICE**

**I. OPĆE ODREDBE**

**Članak 1.**

1. Ovim Pravilnikom propisuju se način i uvjeti osnivanja centra kao ustrojbene jedinice Sveučilišta u Zadru (u daljnjem tekstu: Sveučilišta), djelokrug rada, upravljanje i financiranje.
2. Ovaj Pravilnik odnosi se na osnivanje novih centara, a ne odnosi se na osnovane centre Sveučilišta u Zadru.
3. Ovaj Pravilnik ne odnosi se na znanstvene centre izvrsnosti, koji su regulirani Zakonom o znanstvenoj djelatnosti i visokom obrazovanju (čl. 29.).
4. Izrazi koji se u ovom Pravilniku koriste za osobe u muškom rodu neutralni su i odnose se na muške i ženske osobe.

**Članak 2.**

Cilj donošenja ovog Pravilnika je:

- definirati centar kao sveučilišnu jedinicu;

- definirati način i uvjete osnivanja centra kao sveučilišne jedinice;

- odrediti djelokrug rada centara;

- odrediti mogućnosti angažmana sveučilišnih djelatnika u aktivnostima centra;

- odrediti mogućnost angažmana vanjskih suradnika;

- urediti način upravljanja i financiranja centra.

**II. DEFINIRANJE CENTRA**

**Članak 3.**

1. Centar je ustrojbena jedinica Sveučilišta u kojoj se obavljaju jedna ili više aktivnosti, programa ili projekata koji izlaze iz okvira rada odjela kao temeljnih znanstveno-nastavnih ustrojbenih jedinica, a koje su u interesu znanosti i obrazovanja na regionalnoj, nacionalnoj i međunarodnoj razini.
2. Ciljevi i sadržaji aktivnosti, programa i/ili projekata postojećeg centra ne mogu biti temelj za osnivanje drugog istovrsnog centra; temelj za osnivanje centra je jedinstvenost i originalnost na razini Sveučilišta.

**III. NAČIN I UVJETI OSNIVANJA CENTRA**

**Članak 4.**

Centar se osniva odlukom Senata Sveučilišta.

**Članak 5.**

1. Uvjeti za osnivanje centra su:
* elaborat predlagatelja o programu, projektu i/ili aktivnostima centra, značaj i značenje programa, projekta i/ili aktivnosti za područje znanosti i obrazovanja;
* prijedlog voditelja centra te potencijalnih suradnika, odjela ili ustanova u programu, projektu i/ili aktivnostima;
* financijska konstrukcija, kratkoročna i dugoročna;
* mišljenje uprave: a) o opravdanosti programa, projekta i/ili aktivnosti predlagatelja o osnivanju centra s obzirom na djelokrug rada postojećih centara, b) o održivosti centra s obzirom na financijsku konstrukciju; c) o prostornim, tehničkim i drugim uvjetima za rad Centra.
1. Predlagatelj osnivanja centra može biti nastavnik ili skupina nastavnika Sveučilišta koji su izabrani u znanstveno-nastavno zvanje.
2. Suradnici u Centru mogu biti nastavnici i suradnici u nastavi te zaposlenici ureda i službi Sveučilišta prema zakonski primjerenu radnom opterećenju.
3. Suradnici u Centru mogu biti sveučilišni nastavnici i suradnici u nastavi s drugih visokoškolskih ustanova, znanstvenici s instituta i drugih znanstvenih, obrazovnih, kulturnih, gospodarskih i drugih ustanova u Republici Hrvatskoj i inozemstvu, kao vanjski suradnici.
4. Prednost pri osnivanju centra imaju originalni i inovativni programi, projekti i/ili aktivnosti koji su višestrano korisni u području znanosti i obrazovanja, istraživanja, razvoja, inovativnosti, konkurentnosti, poduzetništva, gospodarskog, društvenog, kulturnog razvoja regije i nacije.

**IV. REGULIRANJE STATUSA CENTRA KAO USTROJBENE JEDINICE**

**Članak 6.**

1. Centar nastupa u pravnom prometu u ime i za račun svog osnivača.
2. Centar nosi naziv koji navodi predlagatelj, a prihvaća Senat.
3. U pravnom prometu ispred naziva centra stoji: Sveučilište u Zadru.
4. Centar ima sjedište odnosno adresu djelovanja.
5. Centar ima svoj pečat i logotip prema odrednicama koje su prihvaćene na Sveučilištu.
6. Centar može imati telefonski broj i svoju *web*-stranicu i druge tehničke, informacijsko-komunikacijske i druge uvjete.
7. Centar ima svoj podračun, a financijsko i materijalno poslovanje vodi Služba za financije Sveučilišta.
8. Javno djelovanje, promocija i popularizacija rada centra ostvaruje se u suradnji s upravom Sveučilišta.

**V. UPRAVLJANJE CENTROM**

**Članak 7.**

1. Voditelja centra imenuje Senat na prijedlog rektora.
2. Voditelj centra može biti osoba u znanstveno-nastavnom zvanju koja sa Sveučilištem ima zaključen ugovor o radu na neodređeno vrijeme s punim radnim vremenom.
3. Voditelj centra ustrojava rad i poslovanje centra te upravlja radom centra.
4. Voditelj centra je odgovoran za učinkovito provođenje projekta, programa, odnosno aktivnosti centra, o čemu izvještava upravu Sveučilišta.
5. Voditelj centra je odgovoran za poštivanje etičnosti, zaštitu ljudskih prava, radnih prava, opću sigurnost na radu te zaštitu imovine.
6. Mandat voditelja centra ovisi o trajanju projekta, programa i aktivnosti centra, učinkovitosti i financijskoj održivosti centra te nije ograničen.
7. Voditelja centra razrješava rektor ako voditelj osobno zahtijeva razrješenje, ili prekrši ovlasti voditelja, ili zloporabi položaj voditelja, ili ne obavlja dužnosti voditelja, ili krši zakone i važeće akte Sveučilišta, ili svojim ponašanjem povrijedi ugled Sveučilišta, ili na bilo koji način našteti Sveučilištu, ili izgubi sposobnost obavljanja dužnosti.

**VI. OSIGURAVANJE PROSTORNIH, TEHNIČKIH I DRUGIH UVJETA ZA RAD CENTRA**

**Članak 8.**

1. Prostorne, tehničke, informacijsko-komunikacijske uvjete i osnovnu opremu u radnom prostoru za rad centra osigurava Sveučilište.
2. Posebni zahtjevi i posebna oprema te posebna sredstva za rad centra osiguravaju se iz projekta odnosno programa centra ili drugih izvora financiranja.
3. Službe i uredi Sveučilišta mogu biti na raspolaganju centru u dogovoru s upravom.

**VII. FINANCIRANJE CENTRA**

**Članak 9.**

1. Financiranje Centra osigurava se iz sredstava projekta i/ili programa, odnosno predviđenih aktivnosti, vlastitih prihoda ostvarenih na tržištu rada, europskih fondova, državnog proračuna, donacija i sponzorstava te drugih izvora dozvoljenih Zakonom.
2. Zapošljavanje u centru moguće je iz vlastitih sredstava ili drugih načina financiranja uz odobrenje uprave Sveučilišta.
3. Zapošljavanje djelatnika u stalni radni odnos u centrima ovisi o mogućnostima zapošljavanja s obzirom na osigurana sredstva u državnom proračunu i prioritete zapošljavanja na razini Sveučilišta.
4. Ako nije moguće osigurati stalno zaposlene osobe u centru, uz suglasnost uprave moguće je angažirati odgovarajuću osobu ugovorom o djelu ako postoje osigurana financijska sredstva, odnosno u vremenu u kojemu postoje osigurana financijska sredstva.
5. Financijsko poslovanje centra provodi se uz nadzor uprave Sveučilišta.
6. Financijske obveze centra prema Sveučilištu odnose se na hladni pogon i doprinose propisane drugim aktima Sveučilišta, ako s upravom nije drugačije dogovoreno.

**VIII. PRESTANAK DJELOVANJA CENTRA**

**Članak 10.**

1. Djelovanje centra prestat će na prijedlog voditelja centra ili uprave Sveučilišta, kada se ocijeni da ne postoje uvjeti za djelovanje centra, odnosno da su nedostatni uvjeti za učinkovito djelovanje centra.
2. Odluku o prestanku djelovanja centra donosi Senat.

**IX. PRERASTANJE CENTRA U ZNANSTVENI CENTAR IZVRSNOSTI**

**Članak 11.**

Centar Sveučilišta može postati znanstveni centar izvrsnosti kada ispuni uvjete regulirane čl. 29. Zakona o znanstvenoj djelatnosti i visokom obrazovanju.

**X. PRIJELAZNE I ZAVRŠNE ODREDBE**

**Članak 12.**

Ovaj Pravilnik stupa na snagu danom donošenja.

KLASA: 012-01/12-02/25

URBORJ: 2198-1-79-06/12-01

Rektor:

Prof. dr. sc. Ante Uglešić